የ2004/05 ዓ.ም የኢትዮጵያ አጠቃላይ አመታዊ እድገት 9.7 ሆኗል
አዲስ አበባ፤ መስከረም 28/2006 (ዋኢማ) – የ2004/2005 ዓ.ም የኢትዮጵያ ኢኮኖሚ አጠቃላይ አመታዊ እድገት 9.7 በመቶ መሆኑን ፕሬዘዳንት ዶክተር ሙላቱ ተሾመ ገለፁ፡፡አዲሱ ፕሬዝዳንት ዶክተር ሙላቱ ተሾመ ዛሬ መስከረም 27/2006ዓ.ም በኢ.ፌ.ድ.ሪ የህዝብ ተወካዮች ምክር ቤት ባደረጉት የመጀመሪያ ንግግራቸው በአለም እውቅና የተቸረው የኢትዮጵያ የኢኮኖሚ እድገት በግብርናው ክፍለ ኢኮኖሚ የ7.5 በመቶ፣ በኢንዱስትሪ 18.5 በመቶና የአገልግሎት ዘርፉ ደግሞየ10 በመቶ እድገት እንደተመዘገበና በዚህም  የ2004/2005 ዓ.ም አጠቃላይ አመታዊ እድገት 9.7 በመቶ መሆኑን ጠቁመዋል፡፡ፕሬዝዳንቱ ለሀገራችን ባለሃብቶችም ከግብርናው ዘርፍ ፈጣንና ሰፊ እድገት ጋር ተያይዞ በተፈጠረው ምቹ ሁኔታ በመጠቀም የግብርና ምርቶችን እሴት ጨምረው የሚያዘጋጁ ፋብሪካዎችን በማስፋፋት ላይ እንዲያተኩሩም አሳስበዋል፡፡በእድገትና ትራንስፎርሜሽን እቅዱም የተቀመጠውን የኤሌክትሪክ ሃይል አቅርቦት ግብ ለማሳካት ከሚሰሩት ታላላቅ ፕሮጀክቶች መካከል የግልገል ጊቤ3 75 በመቶ የታላቁ የኢትዮጵያ ህዳሴግ ድብም 23.9 በመቶ ተጠናቋል ብለዋል፡፡የታላቁ የህዳሴ ግድብ ግንባታ የግርጌ ተፋሰስ ሀገራት ጥቅም የሚያስጠብቅና ጉዳት የማያደርስ መሆኑንና መንግስትም ይህንኑ በጋራ ተጠቃሚነት ላይ የተመሰረተ ጥረቱን አጠናክሮ እንደሚቀጥል አረጋግጠዋል፡፡ፕሬዝዳንቱ ዶክተር ሙላቱ ተሾመ በጤናው ዘርፍ በተለይም ብዙሀኑን ዜጋ ተጠቃሚ ባደረገው የጤና ኤክስቴንሽን ፕሮግራም አማካኝነት ከፍተኛ ውጤት መመዝገቡን ገልፀዋል፡፡እንደ ኢሬቴድ ዘገባ በመጨረሻም የቀድሞው ፕሬዝዳንት አቶ ግርማ ወ/ጊዮርጊስ ላለፉት 12 ዓመታት ሀገራቸውን በማገልገል ላበረከቱት አስተዋፅኦ ያላቸውን አክብሮትና ምስጋና አቅርበው ለምክር ቤቱ አባላትና ለመላው የኢትዮጵያ ህዝቦች አራተኛው ዙር የስራ ዘመን የልማትና የስኬት  እንዲሆን ተመኝተዋል፡፡